Ouzhpenn bezañ barzh e voe ivez Celtis douaroniour hag embanner. Addizoloiñ a reas Tabula Peutingeriana, ur gartenn-hent skeudennet eus an impalaeriezh roman. An hini kentañ a embannas skridoù (Opera Roswithea) ar varzhez Roswitha von Gandersheim e 1501. Lakaat a reas embann ivez oberennoù Lucius Annaeus Seneca ha «Germania» gant Tacitus. Flemmadennoù hag ur pleustrad war ar sevel barzhonegoù («Ars versificandi et carminum», 1486) a skrivas ivez.